A csoport utolsó mérkőzése a Spanyolország–Málta volt, amelyen vitatott eredmény született. Hollandia ekkor már lejátszotta utolsó mérkőzését, a 8 mérkőzése után 13 ponttal és 22–6-os gólaránnyal zárt. Spanyolországnak ekkor 11 pontja és 12–7-es gólaránya volt. Az akkori szabályok szerint 2 pont járt a győzelemért, a sorrendet a jobb gólkülönbség, majd a több szerzett gól határozta meg. A Spanyolország–Málta-mérkőzés 12–1-re végződött, a félidőben még csak 3–1 volt az állás, a spanyolok a 46. és a 88. perc között további 9 gólt szereztek, köztük a 60. és 63. perc között hármat. Az eredmény azt jelentette, hogy Spanyolország 13 ponttal és 24–8-as gólaránnyal zárt, így azonos pontszám és gólkülönbség mellett, a több szerzett góllal megelőzte Hollandiát és csoportelső lett. Ezzel Hollandia kiesett, Spanyolország pedig kijutott az Eb-re, ahol később a döntőben kapott ki a házigazda franciáktól.